钦定古今图书集成/明伦汇编/氏族典/第518卷 > 《凌迪知万姓统谱》 > 葛邲
## 钦定古今图书集成/明伦汇编/氏族典/第518卷 > 《凌迪知万姓统谱》 > 葛邲

按《宋史葛邲传》：“邲字楚辅，其先居丹阳，后徙吴兴，世
以儒学名家。高祖密至邲，五世登科第。大父胜仲至
邲，三世掌嗣命。邲少警敏，以荫授建康府上元丞。会
金人犯江，上元当敌冲，调度百出，邲不扰而办。登进
士第，除著作郎，兼学士院权直，除正言。首疏条陈六
事，皆切中时病。除侍御史，论救荒三事，累迁中书舍”
人。光宗受禅，除参知政事。邲劝上专法孝宗，正风俗，
节财用，振士气，执中道，恤民力，选将帅，收人才，择监
司，明法令，手疏历言之，上嘉纳。除知枢密院事。绍熙
四年，拜左丞相，专守祖宗法度，荐进人物，博采公论。
未期年，除观文殿大学士、知建康府。宁宗即位，改判
福州。道行感疾，除少保，致仕。薨，年六十六，谥文定，配
飨光宗庙庭。